Hosszú Facebook-posztban tálat ki az X-Faktorban kiesett énekes, Nagy Szimonetta, akit a zsűri négy nemmel küldött el színpadról múlt héten. Magától a műsortól egyébként mi nem voltunk elragadtatva, bár az RTL Klub próbálta megújítani a zenei showt- a hetedik évadra azonban ez már menthetetlenül elfáradt. A válogatón kiesett egyik versenyző, Nagy Szimonetta szerint azonban más gondok is vannak a műsorral, az X-Faktorban szerinte minden előre megrendezett, még a zsűri reakciója is. Ezzel kapcsolatban egy hosszú posztban fakadt ki a Facebookon.

"A szerkesztők azt mondták, jó vagyok, még azt is elhitették velem, hogy nagy esélyt látnak bennem, én pedig mint egy buta kislány, akit hipnotizáltak, csináltam, amit mondtak – kezdi a 25 éves lány. – Nem akartam, de féltem, hogyha nem táncolok vagy nem állok be a szélgép elé, végül mégsem válogatnak be a műsorba. Azt sem magam találtam ki, hogy hasonlítok Christina Aguilerára, azt kérték, hogy ezt mondjam – idézi a Bors . A kiesett versenyző úgy érzi, direkt nevetségessé tették, emellett szerinte a hangosítással is gond volt.

Nagy Szimonetta állítja, még azt is pontosan lediktálták neki, hogy mit nyilatkozzon. Úgy érzi, az egész válogató és már az is, hogy megkeresték a szerkesztők, egy előre lerendezett dolog volt. A zsűri mondjuk valóban nem reagált túl szépen a lány előadására, Gáspár Laci kifejtette, hogy "sok lány nem elégszik meg azzal, hogy csinos, még énekelni is akar".

A Bors megkereste a műsor kreatív producerét is, aki úgy nyilatkozott, ha Nagy Szimonetta továbbjut, semmivel nem lett volna utólag gondja. "Még soha senki nem csinált fesztivált, aki továbbjutott. A kudarcból tanulni kell és nem másokat hibáztatni." Hozzátette, hogy a hangosítás mindenkinek ugyanolyan volt.